অতিশয় শ্রম কৰি আৰু আন্তৰিকতাবে পঢ়ি ১৯৬৭ চনত এডিটিং বিষয়ৰ পৰীক্ষাত সুখ্যাতিৰে উত্তীর্ণ হয়। তেওঁৰ অভিজ্ঞতাত সন্তষ্ট হৈ বিখ্যাত শক্তি সামন্তই তেওঁৰ সম্পাদক ধৰমবীৰ আৰু গোবিন্দ দালবাৰীৰ সহ-সম্পাদক হবলৈ বিজয়ক সুযোগ দিয়ে। ‘ এন ইভনিং ইন পেৰিছ ‘ (শৰ্ম্মিলা অভিনীত) ছবিৰপৰা আৰম্ভ কৰি বিখ্যাত ‘ আৰাধনা ’ (ৰাজেশ খান্না-শৰ্ম্মিলা অভিনীত) ছবিলৈকে সামন্তৰ আটাইকেইখন ছবিতে বিজয়ে সহ-সম্পাদকৰ কাম সুন্দৰভাৱে চলায়। শক্তি সামন্তৰ ছবিৰ উপৰি বিজয়ে অন্যান্য প্রযোজকৰ আন আন ছবিৰো – যেনে ‘ পাগলা কহি কা ‘, ‘ টাঙ্গেৱালা ’ আদিৰো সম্পাদনা কৰাৰ স্বাধীন সুযোগ পায়। বিজয়ৰ সম্পাদনা গুণত মুগ্ধ হৈ (‘ আৰাধনা ’ ছবিৰ জুবিলী হোৱাৰ পাচত) নায়ক ৰাজেশ খান্নাই (অন্যান্য কৰ্ম্মীৰ সৈতে) বিজয় চৌধুৰীকো এটা সুন্দৰ ট্রেঞ্জিষ্টৰ ৰেডিঅ ’ উপহাৰ দিয়ে। শৰ্ম্মিলাই বিজয়ক উপহাৰ দিয়ে এডাল সোণৰ হাৰ। ইফালে, শক্তি সামন্তয়ো তেওঁৰ সহ-সম্পাদক বিজয় চৌধুৰীৰ গুণ আলেঙে আলেঙে নিৰীক্ষণ কৰি আছিল। ‘ অমৰ প্রেম ’ ৰ পাচত যেতিয়া ‘ অনুৰাগ ‘ (বিজয় অৰোৰা, মৌচুমী, নুতন, ৰাজেশ অভিনীত) নিৰ্মাণ কৰিবলৈ ললে, তেতিয়া শক্তিয়ে বিজয় চৌধুৰীক ছবিখনৰ সম্পাদনাৰ সম্পূর্ণ ভাৰ যাচিলে। যিসকলে চাইছে, তেওঁলোকে কৈছে, ‘ ছবিখন মধুৰ হৈছে। এডিটিং সুন্দৰ। ’ আমাৰ গুৱাহাটীৰ টকৌবাৰীৰ বিজয় চৌধুৰীৰ ভাৰতীয় ছবি-জগতত সফলতাৰ বাবে আমিও অসমীয়া হিচাপে গৌৰৱান্বিত। আগৰ অসম চৰকাৰে বৃত্তি নি্দিয়া বিজয় আৰু পীযুষ (কান্তি ৰয়) ৰ দৰে গুণী অসমীয়া ডকাক যোৱা বছৰ অসমৰ প্রচাৰমন্ত্রী শ্রীযুত হৰেন তালুকদাৰে মৰমেৰে কৈছে “ আপোনালোকে জ্যোতি চিত্রবনখন সজাই তুলিব লাগে। ” এতিয়া এওঁলোকৰ যি মূল্য বাঢ়িছে, তাৰ দাম দিব পাৰিবতো অসম চৰকাৰে?